Haminan mursu

Haminan mursu eli Stena oli Itämerellä kesällä 2022 harhaillut mursu, joka rantautui Haminaan heinäkuussa 2022. Sen jälkeen mursun liikkeitä ja vointia seurattiin Suomen mediassa tarkkaan. Palattuaan merelle mursu rantautui Kotkaan muutamaa päivää myöhemmin. Mursun todettiin olevan nälkiintynyt ja sitä yritettiin pelastaa, mutta se kuoli muutaman tunnin kuluttua. Reilua viikkoa myöhemmin sille järjestettiin muistotilaisuus Kotkan meripäivillä.

Tapahtumien kulku

Havainnot 
Kesän 2022 mittaan Itämerellä oli tehty useita havaintoja mursuyksilöstä, jonka vaeltamista oli seurattu Norjanmereltä Tanskan salmien kautta Itämerelle ja lopulta Suomenlahdelle. Naaraspuolinen mursu tunnettiin suomalaisissa tiedotusvälineissä useimmiten Haminan tai Kymenlaakson mursuna, ja kansainvälisissä yhteyksissä siitä käytettiin ainakin nimiä Sten, Stena ja Luffe.

Rantautuminen 
Mursu rantautui Suomeen ensin 15. heinäkuuta Haminassa, ja lopulta 19. heinäkuuta Kotkassa.

Mursu herätti Suomessa huomiota ja huolta, koska se ei kuulu Suomen kotoperäiseen eläimistöön. Se on arktinen vesieläin, jonka luontaiseen elinympäristöön kuuluvat Pohjoinen jäämeri sekä Atlantin ja Tyynenmeren pohjoisosat. Mursu voi kuitenkin eksyä esimerkiksi tavoitellessaan kalasaalista, ja lämpimiin vesiin harhautuneen mursun on vaikea selviytyä pitkään hengissä. Esimerkiksi kapeat Tanskan salmet ylittävä mursu ei välttämättä enää löydä pois Itämereltä, jossa ei ole sille luontaista ravintoa.

Eläinlääkärien tarkastuksessa Kotkassa kävi ilmi, että mursu oli erittäin nälkiintynyt. Eläin nukutettiin ja pakattiin kuljetuslaatikkoon, ja sitä lähdettiin kuljettamaan kuorma-autolla hoitoon Korkeasaaren eläintarhan villieläinsairaalaan Helsinkiin. Mursu kuitenkin kuoli kuljetuksen aikana 19. heinäkuuta. 

Ruumiinavauksen perusteella mursun pääteltiin kuolleen nälkään. Sen rasvakerros oli olematon ja mahalaukku tyhjä. Mursu painoi alle 600 kiloa, kun täysi-ikäinen naarasmursu painaa keskimäärin tuhat kiloa. Mursu, joka tavallisesti syö esimerkiksi tuhansia simpukoita päivittäin, ei todennäköisesti löytänyt sille sopivaa ravintoa Itämerestä. Mursu toimitettiin tutkittavaksi Ruokavirastoon, joka totesi, että mursu kuoli todennäköisesti nääntymisen, heikon yleiskunnon ja stressin laukaisemaan sydämen rytmihäiriöperäiseen äkilliseen toiminnanvajaukseen ja siitä seuranneeseen sydänpysähdykseen. Mursun nukutukseen käytettyjen lääkeaineiden vaikutusta sydämen toiminnanvajauksen kehittymiseen ei voitu todistaa eikä liioin poissulkea. Mursu oli kuollessaan hyvin laiha ja se kärsi mm. mahahaavoista ja tulehduksista.

Huomionosoitukset 
Sanoittaja-muusikko Ilkka Vainio teki Haminan mursulle kappaleen, joka ensiesitettiin museolaiva S/S Hyökyn luona pidetyssä muistotilaisuudessa Kotkan meripäivillä 30. heinäkuuta 2022. Kappaleen melodia perustui hänen isänsä Juha Vainion kappaleeseen ”Vanhojapoikia viiksekkäitä”.  Haminassa Mursulle myös tehtiin muistomerkki Tervasaareen. Jokin määrä turisteja on vieraillut Kotkan Tavastilassa kuvatakseen mursun viimeisiä leposijoja. Hamina Tattoossa myytiin Mursu-rintamerkkejä. Haminan lähellä sijaitseva panimo julkaisi mursun kunniaksi mursuoluen.

Konservointi 
Mursun nahka ja luusto konservoidaan Luonnontieteellisessä keskusmuseossa Helsingissä, johon ne tulevat myöhemmin esille yleisönäyttelyyn.

Lähteet 

Kuuluisat eläimet
Kymenlaakson historia
Itämeren historia
2022
Suomi 2020-luvulla